Vermeende reeksverkragter kan borgaansoek indienŉ Man wat van 33 verkragtings aangekla word en 33 pogings tot moord kan Woensdag in die landdroshof in Alberton sy borgaansoek indien. Die man se naam kan nog nie bekend gemaak word alvorens hy op die aanklagte gepleit het nie. Hy word daarvan verdink dat hy 33 meisies tussen die ouderdomme 10 en 14 jaar verkrag het. Hy is teen die einde van Januarie in Edenpark in hegtenis geneem nadat een van die meisies hom glo huis toe gevolg en die polisie toe in kennis gestel het. Tydens die man se vorige verskyning in die hof het sy prokureur, Golden Moloi, homself van die saak onttrek. “Ek kan hom nie verteenwoordig nie, aangesien daar ŉ ernstige botsing van belange bestaan… Ek ken sommige van die slagoffers en hul ouers – die dogters het voor my grootgeword,” het Moloi aan die hof gesê.